CELEX: 52016PC0147
Language: mt
Date: 2016-03-16
Title: Proposta għal DEĊIŻJONI TAL-KUNSILL dwar il-pożizzjoni tal-Unjoni li għandha tiġi adottata fil-Kumitat Konġunt stabbilit mill-Ftehim Qafas ta' Kooperazzjoni bejn l-Unjoni Ewropea u l-Istati Membri tagħha, minn naħa waħda, u r-Repubblika tal-Korea, min-naħa l-oħra, fir-rigward tal-adozzjoni tar-regoli ta’ proċedura tal-Kumitat Konġunt, u t-twaqqif ta’ gruppi ta' ħidma speċjalizzati u l-adozzjoni tat-termini ta’ referenza tagħhom

IL-KUMMISSJONI EWROPEA
            Brussell, 16.3.2016
            COM(2016) 147 final
            2016/0080(NLE)
            Proposta għal
            DEĊIŻJONI TAL-KUNSILL
            dwar il-pożizzjoni tal-Unjoni li għandha tiġi adottata fil-Kumitat Konġunt stabbilit mill-Ftehim Qafas ta' Kooperazzjoni bejn l-Unjoni Ewropea u l-Istati Membri tagħha, minn naħa waħda, u r-Repubblika tal-Korea, min-naħa l-oħra, fir-rigward tal-adozzjoni tar-regoli ta’ proċedura tal-Kumitat Konġunt, u t-twaqqif ta’ gruppi ta' ħidma speċjalizzati u l-adozzjoni tat-termini ta’ referenza tagħhom
            
               
         
         
            
               MEMORANDUM TA’ SPJEGAZZJONI
            
            
               Il-Ftehim Qafas ta' Kooperazzjoni bejn l-Unjoni Ewropea u l-Istati Membri tagħha, minn naħa waħda, u r-Repubblika tal-Korea, min-naħa l-oħra ("il-Ftehim") kien iffirmat fl-10 ta' Mejju 2010 u daħal fis-seħħ fl-1 ta' Ġunju 2014.
            
            
               Dan il-Ftehim komprensiv bejn l-UE u r-Repubblika tal-Korea kien l-ewwel wieħed tax-xorta tiegħu bejn l-UE u pajjiż Asjatiku. Il-Ftehim jipprovdi qafas legali li jkopri kwistjonijiet li jvarjaw mid-djalogu politiku regolari għall-kooperazzjoni settorjali. Huwa jenfasizza d-determinazzjoni tal-UE li timpenja ruħha mar-Repubblika tal-Korea u li tieħu r-relazzjonijiet bilaterali għal livell ogħla.
            
            
               Il-Ftehim isaħħaħ il-kooperazzjoni f’firxa wiesgħa ta’ oqsma ta’ politika, inklużi, fost l-oħrajn, id-drittijiet tal-bniedem, in-nonproliferazzjoni tal-armi ta' qerda massiva, il-ġlieda kontra t-terroriżmu, il-ġlieda kontra l-korruzzjoni u l-kriminalità organizzata, il-kummerċ, il-migrazzjoni, l-ambjent, l-enerġija, it-tibdil fil-klima, it-trasport, ix-xjenza u t-teknoloġija, l-impjiegi u l-affarijiet soċjali, l-edukazzjoni, l-agrikoltura, l-għajnuna għall-iżvilupp, il-kultura, eċċ. 
            
            
               Skont l-Artikolu 44 tal-Ftehim, ġie stabbilit Kumitat Konġunt, magħmul minn rappreżentanti tal-membri tal-Kunsill tal-Unjoni Ewropea u rappreżentanti tal-Kummissjoni Ewropea, minn naħa waħda, u rappreżentanti tar-Repubblika tal-Korea, min-naħa l-oħra. Il-konsultazzjonijiet se jsiru fil-Kumitat Konġunt sabiex jiffaċilitaw l-implimentazzjoni u biex javvanzaw l-għanijiet ġenerali tal-Ftehim, kif ukoll biex iżommu l-koerenza ġenerali fir-relazzjonijiet u biex jiżguraw il-funzjonament tajjeb ta’ kull ftehim ieħor bejn il-Partijiet. 
            
            
               Sabiex il-Kumitat Konġunt jiġi megħjun fil-prestazzjoni tad-dmirijiet tiegħu bil-ħsieb li jiġu ffaċilitati d-diskussjonijiet fuq livell espert f'ċerti oqsma prinċipali li jaqgħu fil-kamp ta' applikazzjoni tal-Ftehim, huwa ssuġġerit li jiġu stabbiliti żewġ gruppi ta' ħidma speċjalizzati, deżinjati kif ġej: (1) grupp ta' ħidma speċjalizzat fuq l-enerġija, l-ambjent, il-bidla fil-klima; (2) grupp ta' ħidma fuq il-ġlieda kontra t-terroriżmu. Jistgħu jiġu stabbiliti iktar gruppi ta' ħidma speċjalizzati fi stadju aktar tard, wara ftehim tal-Partijiet. 
            
            
               Iż-żewġ partijiet impenjaw ruħhom li jimplimentaw il-Ftehim b'mod effettiv. L-għan ta’ din il-proposta huwa li tiġi stabbilita l-pożizzjoni li għandha tiġi adottata mill-Unjoni Ewropea fil-Kumitat Konġunt stabbilit permezz tal-Artikolu 44 tal-Ftehim fir-rigward ta’ (i) l-adozzjoni tar-regoli ta’ proċedura tal-Kumitat Konġunt, u (ii) l-istabbiliment ta’ gruppi ta’ ħidma speċjalizzati u l-adozzjoni tat-termini ta’ referenza tagħhom. Il-pożizzjoni tal-Unjoni Ewropea tkun ibbażata fuq l-abbozz tad-Deċiżjonijiet tal-Kumitat Konġunt, mehmuż ma’ din il-proposta.
            
            
               2016/0080 (NLE)
            
            
               Proposta għal
            
            
               DEĊIŻJONI TAL-KUNSILL
            
            
               dwar il-pożizzjoni tal-Unjoni li għandha tiġi adottata fil-Kumitat Konġunt stabbilit mill-Ftehim Qafas ta' Kooperazzjoni bejn l-Unjoni Ewropea u l-Istati Membri tagħha, minn naħa waħda, u r-Repubblika tal-Korea, min-naħa l-oħra, fir-rigward tal-adozzjoni tar-regoli ta’ proċedura tal-Kumitat Konġunt, u t-twaqqif ta’ gruppi ta' ħidma speċjalizzati u l-adozzjoni tat-termini ta’ referenza tagħhom
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 207, 212 u 218 (9) tiegħu,
            
            
               Wara li kkunsidra l-proposta mill-Kummissjoni,
            
            
               Billi:
            
            
               (1)Il-Ftehim Qafas ta' Kooperazzjoni bejn l-Unjoni Ewropea u l-Istati Membri tagħha, minn naħa waħda, u r-Repubblika tal-Korea, min-naħa l-oħra, (minn hawn 'il quddiem imsejjaħ "il-Ftehim") daħal fis-seħħ fl-1 ta' Ġunju 2014;
            
            
               (2)Sabiex jingħata kontribut għall-implimentazzjoni effettiva tal-Ftehim, il-qafas istituzzjonali tiegħu għandu jiġi kkompletat mill-aktar fis possibbli permezz tal-adozzjoni mill-Kumitat Konġunt tar-regoli ta’ proċedura tiegħu stess.
            
            
               (3)Skont l-Artikolu 44 tal-Ftehim ġie stabbilit Kumitat Konġunt, sabiex jiżgura, inter alia, il-funzjonament u l-implimentazzjoni korretti tal-Ftehim.
            
            
               (4)Sabiex jingħata kontribut għall-implimentazzjoni effettiva tal-Ftehim, għandhom jiġu adottati r-regoli ta’ proċedura tal-Kumitat Konġunt.
            
         
         
            
               (5)Il-pożizzjoni tal-Unjoni fi ħdan il-Kumitat Konġunt, fir-rigward tal-adozzjoni tar-regoli ta’ proċedura tal-Kumitat Konġunt, għandha tkun ibbażata fuq l-abbozz tad-Deċiżjonijiet tal-Kumitat Konġunt mehmuż. 
            
            
               ADOTTA DIN ID-DEĊIŻJONI: 
            
            
               Artikolu 1
            
            
               1.Il-pożizzjoni li għandha tiġi adottata mill-Unjoni Ewropea fil-Kumitat Konġunt stabbilit permezz tal-Artikolu 44 tal-Ftehim Qafas ta' Kooperazzjoni bejn l-Unjoni Ewropea u l-Istati Membri tagħha, minn naħa waħda, u r-Repubblika tal-Korea, min-naħa l-oħra, f’dak li għandu x’jaqsam ma’: 
            
            
               l-adozzjoni tar-regoli ta’ proċedura tal-Kumitat Konġunt, u
            
            
               l-istabbiliment ta’ gruppi ta' ħidma speċjalizzati u l-adozzjoni tat-termini ta’ referenza tagħhom,
            
            
               tissejjes fuq l-abbożż tad-Deċiżjonijiet tal-Kumitat Konġunt, mehmuż ma’ din id-Deċiżjoni.
            
            
               2.Tibdiliet minuri fl-abbozz tad-Deċiżjonijiet jistgħu jiġu miftiehma mir-rappreżentanti tal-Unjoni fil-Kumitat Konġunt mingħajr deċiżjoni ulterjuri tal-Kunsill. 
            
            
               Artikolu 2
            
            
               Din id-Deċiżjoni tidħol fis-seħħ fid-data tal-adozzjoni tagħha.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
      
    ---documentbreak--- 
      
         
               IL-KUMMISSJONI EWROPEA
            Brussell, 16.3.2016
            COM(2016) 147 final
            ANNESSI
            tal-
            Proposta għalDEĊIŻJONI TAL-KUNSILL
            dwar il-pożizzjoni tal-Unjoni li għandha tiġi adottata fil-Kumitat Konġunt stabbilit mill-Ftehim Qafas ta' Kooperazzjoni bejn l-Unjoni Ewropea u l-Istati Membri tagħha, minn naħa waħda, u r-Repubblika tal-Korea, min-naħa l-oħra, fir-rigward tal-adozzjoni tar-regoli ta' proċedura tal-Kumitat Konġunt, u t-twaqqif ta' gruppi ta' ħidma speċjalizzati u l-adozzjoni tat-termini ta' referenza tagħhom
            
               
         
         
            
               ANNESS 1
            
            
               ID-DEĊIŻJONI Nru 1/[2016] TAL-KUMITAT KONĠUNT BEJN L-UE U R-REPUBBLIKA TAL-KOREA 
                  ta' ... 
                  li tadotta r-regoli ta' proċedura tiegħu
            
            
            
            
               IL-KUMITAT KONĠUNT BEJN L-UE U R-REPUBBLIKA TAL-KOREA, 
            
            
               Wara li kkunsidra l-Ftehim Qafas ta’ Kooperazzjoni bejn l-Unjoni Ewropea u l-Istati Membri tagħha, fuq naħa waħda, u r-Repubblika tal-Korea, fuq in-naħa l-oħra, (minn hawn 'il quddiem imsejjaħ "il-Ftehim”), u b’mod partikolari l-Artikolu 44 tiegħu,
            
            
               Billi:
            
            
               1.Il-Ftehim daħal fis-seħħ fl-1 ta' Ġunju 2014.
            
            
               2.Sabiex isir kontribut għall-implimentazzjoni effettiva tal-Ftehim, ir-regoli ta’ proċedura tal-Kumitat Konġunt għandhom jiġu adottati.
            
            
            
               IDDEĊIEDA KIF ĠEJ: 
            
            
               Artikolu Uniku
            
            
               Ir-regoli ta' proċedura tal-Kumitat Konġunt, kif stipulat fl-Anness A, huma b'dan adottati.
            
            
            
               Magħmul fi …, 
            
            
            
                  
                     
                     
                     
                     
            
            
               Għall-Kumitat Konġunt UE-Repubblika tal-Korea
            
            
               Il-President
            
         
         
            
               
            
               ANNESS A 
            
            
               Ir-Regoli ta' Proċedura tal-Kumitat Konġunt
            
            
               Artikolu 1
            
            
               Il-kompożizzjoni u l-President
            
            
               1.Il-Kumitat Konġunt, stabbilit skont l-Artikolu 44 tal-Ftehim Qafas ta' Kooperazzjoni bejn l-Unjoni Ewropea u l-Istati Membri tagħha, minn naħa waħda, u r-Repubblika tal-Korea, min-naħa l-oħra ("il-Ftehim"), iwettaq il-ħidmiet tiegħu kif previst fl-Artikolu 44 tal-Ftehim.
            
            
               2.Il-Kumitat Konġunt ikun magħmul minn rappreżentanti taż-żewġ Partijiet fil-livell xieraq. 
            
            
               3.Il-Kumitat Konġunt ikun ippresedut alternattivament minn kull waħda mill-Partijiet, għal perjodu ta’ sena kalendarja. Ir-Rappreżentant Għoli tal-Unjoni għall-Affarijiet Barranin u l-Politika ta’ Sigurtà jew il-Ministru tal-Affarijiet Barranin tar-Repubblika tal-Korea jippresjedu l-Kumitat Konġunt previst fl-Artikolu 44 tal-Ftehim. Il-President jista’ jiddelega l-awtorità tiegħu/tagħha. 
            
            
               4.L-ewwel perjodu jibda fid-data tal-ewwel laqgħa tal-Kumitat Konġunt u jispiċċa fil-31 ta' Diċembru tal-istess sena.
            
            
               Artikolu 2
            
            
               Laqgħat
            
            
               1.Il-Kumitat Konġunt normalment jiltaqa’ darba fis-sena. Il-laqgħa tal-Kummitat Konġunt tiġi msejħa mill-President u tinżamm fi Brussell u Seoul alternattivament, f'data stabbilita bi ftehim reċiproku. Laqgħat straordinarji tal-Kumitat Konġunt jistgħu jsiru b'talba ta’ waħda mill-Partijiet, jekk il-Partijiet jaqblu li jsir hekk.
            
            
               2.Il-Kumitat Konġunt normalment jiltaqa’ fil-livell ta’ uffiċjali għolja, sakemm ma jkunx miftiehem mod ieħor mill-Partijiet.
            
            
               Artikolu 3
            
            
               Pubbliċità
            
            
               Sakemm ma jiġix deċiż mod ieħor, il-laqgħat tal-Kumitat Konġunt ma jkunux pubbliċi. 
            
            
               Artikolu 4
            
            
               Parteċipanti
            
            
               1.Qabel kull laqgħa, il-President jiġi infurmat, permezz tas-Segretarjat, dwar il-kompożizzjoni maħsuba tad-delegazzjoni ta' kull Parti. 
            
            
               2.Meta jkun xieraq u bi ftehim reċiproku bejn iż-żewġ Partijiet, esperti jew rappreżentanti ta’ korpi oħra jistgħu jiġu mistiedna jattendu l-laqgħat tal-Kumitat Konġunt bħala osservaturi jew sabiex jipprovdu informazzjoni dwar suġġett partikolari.
            
         
         
            
               Artikolu 5
            
            
               Segretarjat
            
            
               Rappreżentant tas-Servizz Ewropew għall-Azzjoni Esterna u rappreżentant tal-Ministeru għall-Affarijiet Barranin tar-Repubblika tal-Korea flimkien iservu bħala Segretarji tal-Kumitat Konġunt. Il-komunikazzjonijiet kollha lil u mingħand il-President tal-Kumitat Konġunt jiġu mgħoddija lis-Segretarji. Korrispondenza lil u mill-President tal-Kumitat Konġunt tista’ ssir permezz ta’ kwalunkwe mezz bil-miktub, inkluża l-posta elettronika.
            
            
               Artikolu 6
            
            
               Aġendi għal-laqgħat
            
            
               1.Il-President ifassal aġenda proviżorja għal kull laqgħa. Din tiġi trażmessa, flimkien mad-dokumenti rilevanti, lill-Parti l-oħra sa mhux iktar tard minn 15-il jum qabel il-bidu tal-laqgħa. 
            
            
               2.L-aġenda proviżorja tinkludi punti li jkunu ppreżentati quddiem il-President sa mhux aktar tard minn 21 jum qabel il-bidu tal-laqgħa. 
            
            
               3.Il-Kumitat Konġunt jadotta l-aġenda fil-bidu ta’ kull laqgħa. Punti apparti dawk li jidhru fl-aġenda proviżorja jistgħu jitqiegħdu fuq l-aġenda jekk iż-żewġ Partijiet jaqblu li jsir hekk.
            
            
               4.Il-President jista', bi ftehim maż-żewġ Partijiet, iqassar l-iskadenzi stipulati fil-paragrafu 1 sabiex jitqiesu l-ħtiġijiet ta' każ partikolari.
            
            
               Artikolu 7
            
            
               Minuti
            
            
               1.Iż-żewġ Segretarji jiktbu b'mod konġunt abbozz tal-minuti ta' kull laqgħa, normalment fi żmien 30 jum kalendarju minn mindu tispiċċa l-laqgħa. L-abbozz tal-minuti jkun ibbażat fuq sinteżi mill-President tal-konklużjonijiet li jkun wasal għalihom il-Kumitat Konġunt. 
            
            
               2.Il-minuti jiġu approvati miż-żewġ Partijiet fi żmien 45 jum kalendarju mid-data tal-laqgħa jew sa kwalunkwe data oħra li jiftiehmu dwarha l-Partijiet. Malli jintlaħaq qbil dwar l-abbozz tal-minuti, jiġu ffirmati żewġ kopji oriġinali mill-President u mis-Segretarji. Kull Parti tirċievi kopja oriġinali. 
            
            
               Artikolu 8
            
            
               Deliberazzjonijiet
            
            
               1.Meta l-Kumitat Konġunt jadotta deċiżjonijiet jew rakkomandazzjonijiet, tali atti jkollhom it-titolu “Deċiżjoni” jew "Rakkomandazzjoni" rispettivament, segwit b'numru tas-serje, id-data tal-adozzjoni tagħhom, u deskrizzjoni tas-suġġett tagħhom. Kull deċiżjoni tistipula d-data tad-dħul fis-seħħ tagħha. Id-deċiżjonijiet u r-rakkomandazzjonijiet tal-Kumitat Konġunt isiru bi qbil komuni bejn il-Partijiet.
            
            
               2.Il-Kumitat Konġunt jista' jieħu deċiżjonijiet jew jagħmel rakkomandazzjonijiet bi proċedura bil-miktub jekk iż-żewġ Partijiet jaqblu li jsir hekk. Permezz ta’ ftehim reċiproku tal-Partijiet, tista’ tkun prevista data ta’ skadenza għat-tlestija tal-proċedura bil-miktub, li fit-tmiem tagħha l-President tal-Kumitat Konġunt jista' jiddikjara, sakemm waħda mill-Partijiet ma tikkomunikax mod ieħor, li ntlaħaq ftehim komuni tal-Partijiet.
            
            
               3.Id-deċiżjonijiet u r-rakkomandazzjonijiet adottati mill-Kumitat Konġunt jiġu awtentikati permezz ta’ żewġ kopji awtentiċi ffirmati mill-Presidenti tal-Kumitat Konġunt. 
            
            
               4.Kull Parti tista’ tiddeċiedi fuq il-pubblikazzjoni tad-deċiżjonijiet u r-rakkomandazzjonijiet ta’ dan il-Kumitat Konġunt fil-pubblikazzjoni uffiċjali rispettiva tagħha.
            
            
               Artikolu 9
            
         
         
            
               Korrispondenza
            
            
               1.Korrispondenza indirizzata lill-Kumitat Konġunt tintbagħat lis-Segretarju ta' waħda mill-Partijiet, li min-naħa tiegħu jgħarraf lis-Segretarju l-ieħor. 
            
            
               2.Is-Segretarjat jiżgura li l-korrispondenza indirizzata lill-Kumitat Konġunt tintbagħat lill-President u tiġi ċċirkolata, fejn xieraq, bħala dokument imsemmi fl-Artikolu 10 ta’ dawn ir-regoli ta’ proċedura.
            
            
               3.Il-korrispondenza mill-President tintbagħat lill-Partijiet mis-Segretarjat u fejn xieraq tiġi ċċirkolata, bħala dokument imsemmi fl-Artikolu 10 ta' dawn ir-regoli ta' proċedura.
            
            
               Artikolu 10
            
            
               Dokumenti
            
            
               1.Meta d-deliberazzjonijiet tal-Kumitat Konġunt ikunu bbażati fuq dokumenti ta’ appoġġ bil-miktub, tali dokumenti jiġu nnumerati u ċċirkolati mis-Segretarjat lill-Membri. 
            
            
               2.Kull Segretarju jkun responsabbli għaċ-ċirkolazzjoni tad-dokumenti lill-Membri adatti fin-naħa tiegħu jew tagħha fil-Kumitat Konġunt u sistematikament għall-ikkupjar lis-Segretarju l-ieħor.
            
            
               Artikolu 11
            
            
               Spejjeż
            
            
               1.Kull Parti tieħu ħsieb l-ispejjeż li ġġarrab bħala riżultat tal-parteċipazzjoni fil-laqgħat tal-Kumitat Konġunt, kemm fir-rigward tal-impjegati, l-ivvjaġġar u n-nefqa tal-għajxien kif ukoll fir-rigward tan-nefqa tal-posta u tat-telekomunikazzjonijiet. 
            
            
               2.In-nefqa marbuta mal-organizzazzjoni tal-laqgħat u mar-riproduzzjoni tad-dokumenti titħallas mill-Parti li tkun qed tospita l-laqgħa.
            
            
            
               Artikolu 12
            
            
               Emenda fir-regoli ta' proċedura
            
            
               Ir-regoli ta’ proċedura jistgħu jiġu emendati permezz ta’ ftehim reċiproku tal-Partijiet, f’konformità mal-Artikolu 8.
            
            
               Artikolu 13
            
            
               Gruppi ta’ ħidma speċjalizzati
            
            
               1.Il-Kumitat Konġunt jista’ jiddeċiedi li jwaqqaf aktar gruppi ta’ ħidma speċjalizzati sabiex jgħinuh fit-twettiq ta’ dmirijietu.
            
            
               2.Il-Kumitat Konġunt jista’ jiddeċiedi li jneħħi kull grupp ta’ ħidma speċjalizzat eżistenti, biex jiddefinixxi jew jemenda t-termini ta’ referenza tiegħu jew biex iwaqqaf aktar gruppi ta’ ħidma speċjalizzati.
            
         
         
            
               3.Il-gruppi ta’ ħidma speċjalizzati jirrapportaw lill-Kumitat Konġunt wara kull waħda mil-laqgħat tagħhom. 
            
            
               4.Il-gruppi ta’ ħidma speċjalizzati ma jkollhom l-ebda setgħa li jieħdu deċiżjonijiet iżda jistgħu jippreżentaw rakkomandazzjonijiet lill-Kumitat Konġunt.
            
            
               ANNESS 2
            
            
               ID-DEĊIŻJONI Nru 2/[2016] TAL-KUMITAT KONĠUNT BEJN L-UE U R-REPUBBLIKA TAL-KOREA
            
            
               ta’....
            
            
               dwar l-istabbiliment ta’ gruppi ta’ ħidma speċjalizzati
            
            
               u l-adozzjoni tat-termini ta’ referenza tagħhom
            
            
            
               IL-KUMITAT KONĠUNT BEJN L-UE U R-REPUBBLIKA TAL-KOREA,
            
            
               Wara li kkunsidra l-Ftehim Qafas ta’ Kooperazzjoni bejn l-Unjoni Ewropea u l-Istati Membri tagħha, fuq naħa waħda, u r-Repubblika tal-Korea, fuq in-naħa l-oħra (“il-Ftehim”), u b’mod partikolari l-Artikoli 44 tiegħu, u l-Artikolu 13 tar-Regoli ta' Proċedura tal-Kumitat Konġunt,
            
            
               Billi:
            
            
                (1)Sabiex jiġu permessi diskussjonijiet fil-livell ta’ esperti dwar l-oqsma ewlenin li jaqgħu fil-kamp ta' applikazzjoni tal-Ftehim, għandhom jiġu stabbiliti gruppi ta' ħidma speċjalizzati. Bi ftehim ulterjuri tal-Partijiet kemm il-lista ta’ gruppi ta' ħidma speċjalizzati kif ukoll il-kamp ta' applikazzjoni tal-gruppi ta' ħidma speċjalizzati individwali jistgħu jiġu modifikati.
            
            
               (2)Skont l-Artikolu 13 tar-Regoli ta’ Proċedura tal-Kumitat Konġunt, il-Kumitat Konġunt jista’ jistabbilixxi gruppi ta’ ħidma speċjalizzati sabiex jgħinuh fil-prestazzjoni tal-kompiti tiegħu; 
            
            
            
               ADOTTA DIN ID-DEĊIŻJONI:
            
            
            
               Artikolu Uniku
            
            
            
               Il-gruppi ta' ħidma speċjalizzati mniżżla fl-Anness A huma b'dan stabbiliti. It-termini ta’ referenza tal-gruppi ta’ ħidma speċjalizzati jkunu stabbiliti kif imniżżla fl-Anness B. 
            
            
         
         
            
               Magħmul fi,
            
            
            
               Għall-Kumitat Konġunt UE-Repubblika tal-Korea
            
            
            
               Il-President
            
            
               
            
               Anness A 
            
            
               Il-Kumitat Konġunt bejn l-UE u r-Repubblika tal-Korea
            
            
               Gruppi ta’ ħidma speċjalizzati
            
            
            
               (1)Grupp ta’ ħidma speċjalizzat dwar l-enerġija, l-ambjent, il-bidla fil-klima;
            
            
               (2)Grupp ta’ ħidma speċjalizzat dwar il-ġlieda kontra t-terroriżmu.
            
            
            
            
               Anness B
            
            
               Termini ta’ referenza
               tal-gruppi ta' ħidma speċjalizzati stabbiliti bil-Ftehim Qafas ta’ Kooperazzjoni bejn l-Unjoni Ewropea u l-Istati Membri tagħha, minn naħa waħda, u r-Repubblika tal-Korea, min-naħa l-oħra
            
            
            
               Artikolu 1
            
            
               Fil-laqgħat tiegħu, kull grupp ta’ ħidma speċjalizzat jista’ jittratta l-implimentazzjoni tal-Ftehim fl-oqsma li huwa jkopri.
            
            
               Il-gruppi ta' ħidma speċjalizzati jistgħu jiddiskutu wkoll suġġetti jew proġetti speċifiċi rigward il-qasam rilevanti ta’ kooperazzjoni bilaterali.
            
         
         
            
               Każi individwali jistgħu ukoll jiġu diskussi meta jintalab minn waħda miż-żewġ Partijiet.
            
            
               Artikolu 2
            
            
               Il-gruppi ta' ħidma speċjalizzati jaħdmu taħt l-awtorità tal-Kumitat Konġunt. Huma jirrapportaw u jibagħtu l-minuti u l-konklużjonijiet tagħhom lill-President tal-Kumitat Konġunt fi żmien 30 jum kalendarju wara kull laqgħa.
            
            
               Artikolu 3
            
            
               Il-gruppi ta' ħidma speċjalizzati jkunu komposti minn rappreżentanti tal-Partijiet.
            
            
               Bi ftehim tal-Partijiet, il-gruppi ta' ħidma speċjalizzati jistgħu jistiednu esperti għal-laqgħat tagħhom u jistgħu jisimgħuhom rigward punti speċifiċi fuq l-aġenda, kif ikun xieraq.
            
            
               Artikolu 4
            
            
               Il-gruppi ta’ ħidma speċjalizzati jkunu ppreseduti alternattivament mill-Partijiet, skont ir-regoli dwar il-president supplenti tal-Kumitat Konġunt. 
            
            
               Artikolu 5
            
            
               Rappreżentant tas-Servizz Ewropew għall-Azzjoni Esterna u rappreżentant tal-Ministeru għall-Affarijiet Barranin tar-Repubblika tal-Korea flimkien iservu bħala Segretarji tal-gruppi ta' ħidma speċjalizzati. Il-komunikati kollha li jikkonċernaw il-gruppi ta' ħidma speċjalizzati speċifiċi jiġu mgħoddija liż-żewġ Segretarji.
            
            
               Artikolu 6
            
            
               Il-gruppi ta' ħidma speċjalizzati jiltaqgħu kull meta hekk ikunu jitolbu ċ-ċirkostanzi fuq qbil tal-Partijiet, fuq il-bażi ta’ talba bil-miktub minn kwalunkwe waħda mill-Partijiet. Kull laqgħa ssir fi żmien u f’post li dwarhom ikun hemm qbil miż-żewġ Partijiet.
            
            
               Malli jirċievi talba minn waħda mill-Partijiet għal laqgħa tal-grupp ta' ħidma speċjalizzat, is-Segretarju tal-Parti l-oħra jwieġeb fi żmien 15-il jum ta’ xogħol.
            
            
               F’każ ta’ urġenza partikolari, il-laqgħat tal-gruppi ta' ħidma speċjalizzati jistgħu jitlaqqgħu fi żmien iqsar, jekk iż-żewġ Partijiet jaqblu.
            
            
               Qabel kull laqgħa, il-President ikun informat bil-kompożizzjoni maħsuba tad-delegazzjoni taż-żewġ Partijiet.
            
            
               Il-laqgħat tal-gruppi ta’ ħidma speċjalizzati jkunu msejħa b’mod konġunt miż-żewġ Segretarji.
            
            
               Artikolu 7
            
            
               Il-punti biex ikunu inklużi fl-aġenda jitressqu quddiem is-Segretarji mill-inqas 15-il jum ta’ xogħol qabel id-data tal-laqgħa tal-grupp ta’ ħidma speċjalizzat ikkonċernat. Kull dokument ta' sostenn ikun ipprovdut lis-Segretarji mill-inqas għaxart (10) iġranet ta’ xogħol qabel il-laqgħa. Is-Segretarji jikkomunikaw l-abbozz tal-aġenda mhux aktar tard minn ħames (5) ġranet ta' xogħol qabel il-laqgħa. L-aġenda tkun finalizzata bi qbil bejn iż-żewġ Partijiet. F’ċirkostanzi eċċezzjonali, bi qbil taż-żewġ Partijiet, jistgħu jiġu miżjuda punti għall-aġenda f’limiti iqsar ta’ żmien.
            
            
               Artikolu 8
            
            
               Jittieħdu l-minuti għal kull laqgħa.
            
         
         
            
               Sakemm ma jkunx deċiż mod ieħor, il-laqgħat tal-gruppi ta' ħidma speċjalizzati ma jkunux pubbliċi.